钦定古今图书集成/明伦汇编/人事典/第007卷 > 《本草纲目》 > 《发明》
## 钦定古今图书集成/明伦汇编/人事典/第007卷 > 《本草纲目》 > 《发明》

李时珍曰：“医家所谓元气相火，仙家所谓元阳真火，
一也。天非此火不能生物，人非此火不能有生。故老
人虚人与二七以前少阴同寝，藉其薰蒸，最为有益。
杜甫诗云：‘暖老须燕玉’”，正此意也。但不可行淫，以丧
宝促生耳。近时术家，令童女以气进入鼻窍、脐中、精
门，以通三田，谓之接补，此亦小法，不得其道者，反以
致疾。按：谢承《续汉书》云：“大医史循宿禁中寒疝病发，
求火不得，众人以口更嘘其背，至旦遂愈。”刘敬叔《异
苑》云：“孙家奚奴治虎伤蛇噬垂死者，以气禁之，皆安。”
又葛洪《抱朴子》云：“人在气中，气在人中，天地万物，无
不须气以生。善行气者，内以养身，外以却恶。然行之
有法，从子至巳为生气之时，从午至”亥，为死气之时。
常以生气时鼻中引气，入多出少，闭而数之，从九九、
八八七七六六五五而止，乃微吐之，勿令耳闻，习之
既熟，增至千数，此为胎息。或春食东方青气，夏食南
方赤气，秋食西方白气，冬食北方黑气，四季食中央
黄气，亦大有效。故善行气者，可以避饥渴，可以延年
命，可以行水上，可以“居水中，可以治百病，可以入瘟
疫。以气嘘水，则水逆流，嘘火，则火遥灭，嘘沸汤，则手
可探物，嘘金疮，则血即自止，嘘兵刃，则刺不能入，嘘
箭矢，则矢反自射，嘘犬，则不吠，嘘虎狼，则伏退，嘘蛇
蜂，则不动。”吴越有禁咒行气之法，遇有大疫，可与同
床，不相传染。遇有精魅，或闻声，或现形，掷石放火，以
气禁之，皆自绝。或毒蛇所伤，嘘之即愈。若在百里之
外，遥以我手嘘咒，男左女右，亦可即安。夫气出于无
形，用之其效至此，而况绝谷延年乎？时珍按：此即吾
内养浩然灵气也。符篆家取祖气即此，但彼徒皆气
馁，庸人依仿，安得验哉。